Moje Đakovo

Sasvim običan kviz vol. 3
2025-10-21 20:00 - 22:30 (Europe/Zagreb) | HNK Đakovo Croatia, HNK Đakovo Croatia, Đakovo, Hrvatska, 31400, Croatia (Local Name: Hrvatska)
Treće izdanje “Sasvim običnog kviza” stiže!
Pripremi se za smijeh, izazovna pitanja i nezaboravne trenutke u društvu najboljih ekipa.
Prijavi ekipu, zauzmi mjesto i pokaži što znaš – a najvažnije, dođi po dobru zabavu!
Vidimo se na popularnom Pazarištu, u kafiću na igralištu HNK Đakovo Croatia
Utorak, 21. listopada 2025.
Početak u 20:00 sati
Prijavit se možete ovdje: https://forms.gle/JrfcCtd8q2SgkrUA6

ARLAukanje - projekcija filma Mirotvorac
2025-10-19 19:00 - 21:00 | Kuća Reichsmann, Kuća Reichsmann, Đakovo, Hrvatska, 31400, Croatia (Local Name: Hrvatska)
U sklopu ovogodišnjeg programa “ARLAukanje” organizirano je šest književnih promocija, gostovanja europskih autora i autorica, brojne kreativne radionice, osam koncerata, jedna predstava i razne druge aktivnosti, a došlo je vrijeme i za program u listopadu. Ovaj dio programa vezan je zu filmsku umjetnost. Za početak najavljujemo projekciju filma Mirotvorac. Riječ je o vrlo uspješnom filmu koji je odjeknuo proteklih mjeseci i među publikom i među kritikom, prikazivan je na brojnim lokacijama te je višestruko nagrađivan.
SINOPSIS
“Godine 1991. na ulazu u Tenju ubijen je Josip Reihl Kir, načelnik Osječke policije, čovjek posvećen pregovorima i izbjegavanju rata. Mirotvorac je priča o posljednjih nekoliko mjeseci njegova života u osvit krvavog hrvatsko-srpskog rata, koji je Kir svim silama pokušao spriječiti, ispričana kroz izjave nekoliko svjedoka i pomoću arhivskih materijala iz tog doba. I danas, nakon više od trideset godina, mnogi su elementi tog ubojstva nerazjašnjeni, a mogući nalogodavci – nepoznati. Autor Ivan Ramljak jedan je od najznačajnijih hrvatskih dokumentarista srednje generacije, prepoznatljiv po svom osebujnom pristupu povijesnim temama.”
ARLAukanje je cjelogodišnja manifestacija, a dio aktivnosti provodi se uz pokroviteljstvo Grada Đakova te uz podršku za organizacijski razvoj Zaklade Kultura Nova

HNK Đakovo Croatia - NK Uljanik
2025-10-18 15:00 - 17:00 | HNK Đakovo Croatia, HNK Đakovo Croatia, Đakovo, Hrvatska, 31400, Croatia (Local Name: Hrvatska)
U sklopu devetog kola SuperSport Druge NL na Pazarištu nas očekuje zanimljiv i neizvjestan dvoboj između domaće Croatije Đakovo i pulskog Uljanika. Obje momčadi u ovu utakmicu ulaze nakon poraza u prošlom kolu i s jasnim ciljem – vratiti samopouzdanje te osvojiti važne bodove koji bi donijeli mirniji nastavak sezone.
Croatia Đakovo u dosadašnjem je dijelu prvenstva pokazala je potencijal, ali i nedostatak konstantnosti. U prošlom kolu Đakovčani su poraženi u Zagrebu od Trnja rezultatom 1-0 što je dodatno pojačalo pritisak pred domaćina, no ujedno i stvorilo motiv više da se momčad iskupi i prikaže u znatno boljem svjetlu protiv gostiju iz Pule.
S druge strane, Uljanik stiže kao šestoplasirana ekipa ljestvice s 13 osvojenih bodova, ostvarivši četiri pobjede, jedan remi i tri poraza. Iako se nalaze u gornjem dijelu tablice, Puljani su u prošlom kolu doživjeli neugodan poraz na svom terenu od Jadrana LP, čime su propustili priliku ostati u samom vrhu. Upravo zato u Đakovo dolaze s imperativom osvajanja bodova, kako bi anulirali spomenuti kiks i vratili se pobjedničkim navikama.
Ključ utakmice mogao bi ležati u kontroli sredine terena i realizaciji prilika, budući da su obje momčadi u dosadašnjem dijelu prvenstva znale imati problema s realizacijom u završnici.
Milardovićeva momčad svjesna je važnosti utakmice, kao i činjenice da jedino maksimalnim zalaganjem i koncentracijom može doći do željenog rezultata. Zacrtano se može očekivati samo ako će biti odlučniji i konkretniji pred golom jer iz do sada viđenog u proteklih osam kola, svaka neiskorištena prilika skupo je stajala Crvenoplave koji su u tri vezana domaćinstva osvojili tek dva boda.
Krajnje je vrijeme za pobjedu koja bi Đakovčane učvrstila u sredini drugoligaške ljestvice, a ujedno i donijela mir pred nadolazeće izazove.
Utakmica između Croatije Đakovo i Uljanika na rasporedu je u subotu, 18. listopada s početkom u 15 sati na stadionu Đakovo na Pazarištu, stoga, dođite i podržite Đakovčane u ovoj izrazito važnom dvoboju.
Foto: HNK Đakovo Croatia

Između baštine i filma – Glasovi zajednice
2025-10-18 10:00 - 2025-10-20 15:00 | Đakovo, Đakovo, Đakovo, Hrvatska, 31400, Croatia (Local Name: Hrvatska)
Projekt “Između baštine i filma – Glasovi zajednice” nakon uspješnih izdanja u Tkonu na otoku Pašmanu i Puli, stiže i u Đakovo!
Od 18. do 20. rujna na tri lokacije u Đakovu održat će se bogat program koji se sastoji od predavanja, radionica, projekcija i izložbe u organizaciji Teatra od soli, Bacača sjenki, Pulske filmske tvornice, Društvenog centra Rojc i naše udruge.
Program okuplja mlade, lokalnu zajednicu i umjetnike, a kroz predavanja, radionice i umjetničke prikaze istražuje kako film i fotografija mogu postati alat za razumijevanje zajednice, baštine i suvremenih društvenih pitanja.
PROGRAM
18.10. (subota) – GKČ
10:00 – 12:00 – Boris Bakal: Različiti glasovi filma (predavanje)

19.10. (nedjelja) – Kuća Reichsmann
15:30 – Otvaranje izložbe “Bunari” udruge Teatar od soli (nastale u okviru projekta Nevidljivi Pašman)
16:00 – 17:30 – Boris Bakal: Film i manipulacija — zabranjeni filmovi

20.10. (ponedjeljak) – Osnovna škola Vladimir Nazor
Interaktivno predavanje “Između baštine i filma” za učenike i učitelje 7. i 8. razreda

Projekt se provodi kroz platformu Clubture uz potporu Ministarstva kulture i medija HR, Zaklade Kultura nova, odjela za kulturu Grada Zagreba i Nacionalne zaklada za razvoj civilnoga društva kroz program Centri znanja.

Izložba - Dvanaest desetljeća željeznice u Đakovu
2025-10-17 19:00 - 2025-11-30 17:00 | Muzej Đakovštine, Ulica Ante Starčevića 34, Đakovo, Hrvatska, 31400, Croatia (Local Name: Hrvatska)
Muzej Đakovštine poziva vas na otvorenje izložbe „Dvanaest desetljeća željeznice kroz Đakovo“ koje će se održati 17. listopada 2025. s početkom u 19:00 sati u dvorištu Muzeja Đakovštine Đakovo.
Izložba je rezultat suradnje Muzeja Đakovštine Đakovo i Hrvatskog željezničkog muzeja, a njeni autori su Mateo Dragičević (MĐ), Josip Kajinić (HŽM), Kristina Pavlović (HŽM) i Renata Veličan (HŽM). Uz izložene eksponate, fotografije i videozapise, posjetitelji će imati uvid u prostorno-vremenski kontekst njene realizacije, te društvenom, gospodarskom i prometnom razvoju Đakova prije njenog službenog otvaranja. Također, izložba govori o mreži željezničkih pruga u Slavoniji prije 1905., fazama izgradnje pruge do Đakova, te njenoj ulozi u društvenom i gospodarskom razvoju Đakova početkom 20. stoljeća.
Radujemo se Vašem dolasku i zajedničkom druženju za vrijeme i nakon otvaranja izložbe.
Izložba će biti dostupna u Muzeju Đakovštine do 30. studenog 2025. godine.
Otvaranje željezničke pruge u Đakovu 1905. godine označilo je važan korak u procesu modernizacije grada u sklopu šireg razvojnog okvira Austro-Ugarske Monarhije. Ekonomija u Slavoniji je do početka 20. stoljeća prošla tri faze: 1) Kriza prijelaza iz feudalne u tržišno orijentiranu poljoprivredu; 2) kriza trgovine i prometa izazvana gradnjom željeznica; 3) velika europska poljoprivredna kriza. Ovaj događaj može se sagledali kao dio opće europskog infrastrukturnog trenda s kraja 19. i početka 20. stoljeća, kada su prometne inovacije služile kao temelj za transformaciju perifernih i ruralnih sredine u urbane, funkcionalne cjeline povezane sa središtima političke moći, kulture i gospodarstva. Željeznica nije samo olakšala kretanje ljudi i roba, već je imala duboke posljedice za gospodarsku strukturu, kulturni život, biskupijsku infrastrukturu i dugoročnu razvojnu dinamiku grada. S gospodarskog aspekta, Đakovo je dotad bilo agrarno središte sa snažno razvijenim ratarstvom, vinogradarstvom i stočarstvom. Željeznica je omogućila jeftiniji i brži izvoz tih proizvoda prema tržištima u Osijeku, Pečuhu, pa čak i Budimpešti, čime su se stvorili preduvjeti za veću konkurentnost lokalne proizvodnje. Istodobno je omogućen i uvoz kvalitetnijih alata, građevinskog materijala i industrijskih dobara što je potaknulo razvoj obrta i trgovine. Prometna dostupnost imala je i važnu društvenu dimenziju. Omogućila je veću mobilnost stanovništva, kako u smislu radne migracije, tako i u pogledu dostupnosti obrazovanja, zdravstva i administrativnih usluga. Đakovo se prometno integriralo u mrežu gradova istočne Slavonije, što je utjecalo na svakodnevni život i ubrzalo proces urbanizacije. Kao sjedište biskupije, Đakovo je imala važno crkveno i kulturno značenje. Željeznica je omogućila snažniju komunikaciju s drugim biskupijama i katoličkim institucijama unutar Monarhije. Time je olakšan dolazak bogoslova, profesora, ali i visokih crkvenih dostojanstvenika, što je učvrstilo položaj Đakova kao crkvenog središta. Episkopat tadašnjih biskupa, poput Josipa Jurja Strossmayera (iako je umro pet mjeseci prije otvaranja pruge), koristio je infrastrukturu za širenje kulturnih, prosvjetnih i nacionalnih ideja. U konačnici, izgradnja željeznice u Đakovu simbol je ulaska grada u moderni prometni i gospodarski sustav srednje Europe. Ona je poslužila kao sredstvo integracije i osnaživanja lokalnog identiteta u jednom složenom političkom vremenu, koje je balansiralo između tradicije biskupijskog autoriteta i izazova novog, industrijskog doba.
Izvor|Foto: Muzej Đakovštine

Predstavljanje knjige "Mala knjiga za veliki život"
2025-10-17 19:00 - 21:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
“Kada sam se nakon godina života u stresu razboljela, bilo mi je toliko loše da više nisam mogla držati oči otvorenima. Shvatila sam da ne znam tko sam. Do tada sam bila pjevačica, ali više nisam mogla pjevati. Bila sam manekenka, ali više nisam mogla hodati. Bila sam voditeljica, ali više nisam mogla govoriti. Bila sam mama 24/7, ali sada sam mogla biti sa svojim djetetom samo svaki drugi tjedan.
Identiteti s kojima sam se poistovjećivala nestali su. Pomislila sam – ako više nisam sve to – tko sam onda ja? Postojim li još uvijek?
Bilo mi je toliko zlo da sam morala zaklopiti oči. No, iza kapaka otkrila sam svijet veći od ovog koji sam gledala očima. Iako više nisam mogla biti ono što sam bila, shvatila sam da i te kako postojim. Još uvijek sam sanjala, nadala se, smijala, veselila, plakala. Tada sam shvatila da sam puno više od svojih identiteta.
Tada sam otkrila tajnu života – smisao života je postati najbolja verzija sebe. Postala sam strastvena meditatorica i unutar sebe pronašla istine koje mi nitko izvana nije mogao dokazati. Bacila sam se na učenje o sebi, mozgu, djetinjstvu, duhovnosti i smislu života. Svi učitelji govorili su isto: život je škola, a naša duša ju je odabrala kako bi naučila lekcije koje zna da može svladati. Otkrila sam da nisam svoje tijelo. Nisam svoje uloge ni identiteti. Ovo tijelo je samo vozilo koje je moja duša, moje više Ja, odabralo za putovanje kroz ovaj život.” Anđa Marić

Dječja predstava - Priča o velikom i malom
2025-10-16 18:00 - 19:00 | Dvorana DVD-a Đakovo, Splitska 21, Đakovo, Hrvatska, 314000, Croatia (Local Name: Hrvatska)
Velika KUTIJA. Mala kutija. Veliki SLON. Mala bubamara. I najveće pitanje – mogu li veliki i mali biti prijatelji?
Baka Sova voli zagonetke i upravo je smislila jednu – ključ od tavana skriva veliko blago. Uz pomoć bakinih uputa, naša pripovjedačica kreće u potragu za obećanim blagom. Na tavanu se nalaze kutije raznih veličina – velike, male, sićušne, srednje, ogromne… kako prepoznati u kojoj se nalazi blago? Pripovjedačica otvara jednu po jednu kutiju i u njima nalazi razne zanimljive predmete, ali i susreće usamljenu bubamaru kojoj nedostaje njen prijatelj slon. Mala bubamara i veliki slon, kakvo je to neobično prijateljstvo?
Susrećemo se s pojmom veličine – kako možemo odrediti što je veliko, a što malo? Pripovjedačica uspoređuje i predmete koje pronalazi postavlja u su-odnose, a posjeduje i neka magična pomagala – metar i povećalo. Znate li čemu služe i kako se koriste? Svaka kutija otkriva novu priču o veličinama, oblicima i brojevima.
Ovo je priča o veličinama, ali i o tome kako pronaći prijateljstvo tamo gdje ga najmanje očekujemo.
Koncept veliko – malo važan je za snalaženje u prostoru, razumijevanje svijeta koji nas okružuje, ali i kako bi djeca bila uspješna u komunikaciji s drugima. Cilj ove produkcije je kod djece razviti znatiželju za odnose u prostoru, odnose među predmetima i usaditi im osnovne predmatematičke vještine. Razumijevanje razlike veliko – malo osnovni je koncept u matematici te prvi korak prema razumijevanju drugih pojmova kao što su: veći od, manji od i jednaki.
Autorica: Kristina Gavran
Redateljica: Svetlana Patafta
Scenografkinja: Tonka Maleković
Koreografkinja: Andrea Vozila
Skladatelj: Lazar Novkov
Oblikovatelj svjetla: Domagoj Klasić
Likovno oblikovanje: Klasja Habjan i Zita Nakić Vojnović
Fotograf: Mirko Cvjetko
Producentice: Tena Bosek, Mia Tomić, Jelena Vignjević i Svetlana Patafta
Mentorica producenticama: Vitomira Lončar
Priču priča: Svetlana Patafta
Trajanje: 35 minuta
Dob: 1,5 do 5 godina
Lokacija: dvorana DVD-a Đakovo (Splitska ul. 21)
Cijena ulaznice: 3 EUR (djeci ispod 4 godine ulaz se ne naplaćuje)
BROJ MJESTA OGRANIČEN NA 60!
Ulaznice je moguće rezervirati putem marketing@czk-djakovo.hr, a preuzimanje rezerviranih i kupnja preostalih ulaznica moguće je na dan izvedbe od 16:00 u DVD-u Đakovo.

Predstavljanje knjige "Mi, djeca Sarajeva"
2025-10-15 19:00 - 21:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
Knjiga „Mi, djeca Sarajeva“ je, kako kaže autorica, “kapljica jedne velike suze koja se zove opsada grada Sarajeva“. Ispisana je kroz polifonijsku strukturu u kojoj se čuju glasovi nastavnika i djece koji su, pod granatama i snajperima, tražili izlaz iz rata u svijetu znanja i improviziranih učionica smještenih u podrumima, mesnicama, prodavaonicama i sigurnim stanovima.
Knjiga pruža autentičan uvid u svakodnevnicu života pod opsadom, ilustrirajući kako su prosvjetni radnici s nevjerojatnom odlučnošću održavali nastavu u omogućavajući djeci da nastave s obrazovanjem.
Priča je ovo o multietničkom i multinacionalnom Sarajevu gdje mržnja i osveta nisu postojale. Djeca iz knjige, a danas odrasli ljudi, govore svoju poruku mira i suživota.

Predavanje - Drukčiji pogled, ista slika
2025-10-14 16:50 - 18:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
Povodom Međunarodnog dana bijelog štapa Marino Barišić održat će interaktivnu radionicu za osnovnoškolce od 4. do 6. razreda.
Foto: Gradska knjižnica i čitaonica Đakovo

Dani otvorenih vrata EU projekata
2025-10-14 09:00 - 17:00 | Đakovo, Đakovo, Đakovo, Hrvatska, 31400, Croatia (Local Name: Hrvatska)
U utorak, 14. listopada od 9,00 do 17,00 sati, u novoj sportskoj dvorani Dječjeg vrtića „Vila“ očekuje vas cjelodnevni zabavno-edukativni program za djecu i odrasle u organizaciji Grada Đakova, pripremljen povodom Dana otvorenih vrata EU projekata.
Posebnu radost najmlađima donijet će veseli Jež Uni, Univerzalova maskota, koja za ovu prigodu predstavlja europsku raznolikost i zajedništvo, koji će zajedno s animatorima od 10,00 do 16,00 sati voditi djecu kroz dan ispunjen igrom, smijehom i novim znanjima.
Na programu su:
Igre i natjecanja za djecu svih uzrasta – kvizovi znanja, timske i štafetne igre, povlačenje užeta, skakanje u vrećama, prolazak kroz mrežu i još mnogo toga!
Glazbeni i plesni dio – mini disco uz najpoznatije dječje pjesme.
Kviz znanja o Europi i njezinim vrijednostima EU.
Program vode profesionalni animatori s bogatim iskustvom na EU i gradskim manifestacijama, a sve aktivnosti su besplatne i otvorene za sve posjetitelje.
Dođite s djecom, obitelji i prijateljima, učite, igrajte se i zabavite uz Ježa Unija i europsku priču koja spaja!

Moć zajednice u epidemiji usamljenosti – predavanje povodom Svjetskog dana mentalnog zdravlja
2025-10-13 19:00 - 20:00 | Gradsko društvo Crvenog križa Đakovo, Hrvatski Crveni križ, Đakovo, Hrvatska, 31400, Croatia (Local Name: Hrvatska)
Povodom Svjetskog dana mentalnog zdravlja, koji se obilježava 10. listopada, udruga Terra Panonika u suradnji s Gradskim društvom Crvenog križa Đakovo organizira predavanje pod nazivom „Moć zajednice u epidemiji usamljenosti“.
Predavanje će se održati 13. listopada 2025. godine u 19 sati u prostorijama Gradskog društva Crvenog križa Đakovo.
Predavanje će voditi Marina Grbeša, magistra psihologije,

Koncert komornog zbora „Val“
2025-10-11 19:00 - 21:00 | Katedrala svetog Petra u Đakovu, Katedrala sv. Petar, Đakovo, Hrvatska, 31400, Croatia (Local Name: Hrvatska)
Riječki komorni zbor „Val“ u subotu, 11. listopada održat će duhovni koncert u Katedrali sv. Petra u Đakovu s početkom u 19 sati.
Na koncertu će nastupiti i Dječji zbor Osnovne glazbene škole pri OŠ „Ivan Goran Kovačić“ iz Đakova te Dječji zbor Hrvatskog pjevačkog društva „Lipa“ iz Osijeka. Ulaz je slobodan.
Foto: Moje Đakovo

Breathwork Detox radionica
2025-10-11 16:00 - 18:00 | Gama sportski centar, Gama Sportski Centar, Đakovo, Hrvatska, 31000, Croatia (Local Name: Hrvatska)
Lokacije i termini:
Osijek: 10:00 – 12:00 h
Đakovo: 16:00 – 18:00 h
Datumi radionica: 6.9., 11.10., 15.11., 13.12., 3.1.
Godina: 2025./2026.
Cijene: Pojedinačna radionica 30 EUR, Paket od 5 radionica 120 EUR (1 radionica gratis) + poklon: besplatna dvodnevna online radionica postavljanja ciljeva (vrijednost 40 EUR)
Ove radionice dizajnirane su za sustavan rad na otpuštanju ograničavajućih uvjerenja, emocionalnih blokada i misaonih obrazaca koji vas sputavaju. Kroz tehniku Breathwork Detox i NLP usmjerit ćemo vas na stvaranje jasne, snažne vizije i manifestaciju najuspješnije godine do sada.

ONLINE RADIONICA POSTAVLJANJA CILJEVA I VIZIJE U NOVOJ GODINI
Termini: 31.12. 2025. od 10:00 do 12:00 h i 1.1. 2026. od 16:00 do 18:00 h
Cijena: 40 EUR
Ova dvodnevna online radionica vodi vas kroz proces postavljanja ciljeva i kreiranja vizije za novu godinu, pomažući vam da jasno manifestirate svoje namjere i ostvarite željene promjene.

PRIJAVA I INFORMACIJE:
Prijave na: icatic@breathworkdetox.com ili na broj, 0989779640
Svaki veliki iskorak započinje jasno postavljenom namjerom. Oslobodite svoj puni potencijal, otpustite ono što vas koči i zakoračite u novu godinu sa samopouzdanjem i jasnoćom. Zajedno kreirajmo vašu najuspješniju godinu do sada!

Panel rasprava "Mentalno zdravlje u zajednici"
2025-10-10 19:00 - 21:00 | Dvorana Florentini, Frankopanska ul. 5c, Đakovo, Hrvatska, Croatia (Local Name: Hrvatska)
Na panel raspravi koju, u sklopu Dana mentalnog zdravlja, organizira socijalno-humanitarna udruga Terezijin krug, će sudjelovati Ivan Ramčić, dr. med. specijalist psihijatrije, i Sanja Vranaričić, magistra socijalnog rada.

30. Piškorevački sokaci
2025-10-10 18:00 - 2025-10-12 23:30 | Piškorevci, Piškorevci, Piškorevci, Hrvatska, 31417, Croatia (Local Name: Hrvatska)
U Piškorevcima će se od 10. do 12. listopada 2025. održati jubilarni 30. Piškorevački sokaci, manifestacija koja njeguje bogatu tradiciju, kulturnu baštinu i zajedništvo mještana i gostiju. Program će se odvijati na ŠRC Kozin trg te u Domu kulture, a posjetitelje očekuje raznovrstan sadržaj – od prikaza starih običaja i radionica do bogate gastronomske ponude i glazbeno-folklornih nastupa.
Manifestacija započinje u petak, 10. listopada, na pomoćnom igralištu ŠRC Kozin trg. U 18 sati održat će se prikaz pečenja rakije na starinski način, dok je u 20 sati na rasporedu koncert pod nazivom “Kumova grana”, u izvedbi Folklornog ansambla Slavonske kraljice KUD-a Tena iz Đakova.
Subota, 11. listopada, donosi nastavak programa na istom mjestu. Od 17 sati posjetitelji će moći uživati u vožnji fijakerom s KU Piškorevci, a u 17:30 sati otvara se bogata gastronomska ponuda u kojoj će se naći vol na ražnju, lepinjice i “užina s nogu”. U 18:30 sati započinje folklorni program u izvedbi domaćina, KUD-a Zora Piškorevci, i njihovih gostiju, dok će večer završiti glazbenim programom u 21 sat nastupom Ivana Štivića i Tamburaškog sastava Slavonski vez.
Treći dan manifestacije, nedjelja 12. listopada, održava se u Domu kulture. Od 16:30 sati organizirane su kreativne radionice za djecu i odrasle: izrada predmeta od šuške u suradnji s Udrugom Šuška, vunene gombice pod vodstvom Muzeja Đakovštine, licitari za djecu koje priprema Srednja strukovna škola Antuna Horvata Đakovo te radionica izrade tradicijskih frizura coce i cupa uz Evicu i Maricu. Završnica manifestacije bit će u znaku zabave i znanja – u 19 sati na rasporedu je pub kviz.
Organizator 30. Piškorevačkih sokaka je KUD Zora Piškorevci, koji i ove godine poziva sve mještane i goste da se pridruže i zajedno proslave bogatstvo slavonske baštine i običaja.

Izvor: KUD Zora Piškorevci
Foto/Dizajn: Studio Kajba

Predstava - Hollywood
2025-10-09 20:00 - 22:00 | Dvorana DVD-a Đakovo, Splitska 21, Đakovo, Hrvatska, 314000, Croatia (Local Name: Hrvatska)
Predstava prati dva prijatelja koji odluče ostvariti “američki san“ i preseliti u Los Angeles. Gledat ćemo njihovu avanturu – koga će sve od slavnih ličnosti upoznati, kako će se snaći i hoće li uspjeti ili ipak propasti?
Povjerit će vam iz prve ruke zašto im se Tom Cruz zamjerio, kako je raditi s Meryl Streep i kakav je Brad Pitt kad se ugase kamere. Predstava je svojevrsni hommage Hollywoodu – centru zabavne industrije i inspirirana je brojnim poznatim scenama iz omiljenih filmova te nadahnuta poznatom filmskom glazbom. Urnebesna priča o prijateljstvu, snalaženju, traženju sreće i probijanju u Hollywoodu čeka vas u Đakovu!
Autorski tim predstave čine Filip Sertić i Fabijan Pavao Medvešek, akademski glumci i bivši kolege na studiju glume na Akademiji dramske umjetnosti u Zagrebu, dok je dramski predložak predstave nastao prema stvarnom iskustvu Filipa Sertića i njegovog života u Los Angelesu.
Trajanje: 60 minuta
Lokacija: dvorana DVD-a Đakovo (Splitska ul. 21)
Cijena ulaznice: 5 EUR (broj mjesta ograničen na 150)

Ulaznice je moguće rezervirati putem marketing@czk-djakovo.hr, a preuzimanje rezerviranih i kupnja preostalih ulaznica moguće je na dan izvedbe od 16:00 u DVD-u Đakovo.

Logoterapijska radionica "Osobno mentalno zdravlje"
2025-10-09 17:00 - 19:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
Radionicu u sklopu Dana mentalnog zdravlja, koje organizira socijalno-humanitarna udruga Terezijin krug, će voditi Elizabeta Moskalj.
Radionica će se održati u Gradskoj knjižnici i čitaonici Đakovo.

Online radionica - intervencija 78.02 Potpora za pružanje savjetodavnih usluga
2025-10-09 13:00 - 15:00 | Hrvatska
Ministarstvo poljoprivrede, šumarstva i ribarstva, Uprava za potpore poljoprivredi i ruralnom razvoju, u suradnji s Agencijom za plaćanja u poljoprivredi, ribarstvu i ruralnom razvoju organizira on-line radionicu za potencijalne korisnike intervencije 78.02. Potpora za pružanje savjetodavnih usluga iz Strateškog plana Zajedničke poljoprivredne politike Republike Hrvatske 2023. – 2027.
Radionica će se održati:

9. listopada 2025. godine, on-line od 13 sati

Detaljnije informacije o Natječaju možete pronaći ovdje.
Broj mjesta za radionicu je ograničen, stoga je sudjelovanje potrebno prijaviti putem poveznice.
Više informacija možete pročitati na linku:
Radionice za potencijalne korisnike intervencije 78.02. Potpora za pružanje savjetodavnih usluga | Uprava za potpore poljoprivredi i ruralnom razvoju

Foto: ilustracija/Freepik

Sasvim običan kviz vol. 2
2025-10-08 20:00 - 22:30 | HNK Đakovo Croatia, HNK Đakovo Croatia, Đakovo, Hrvatska, 31400, Croatia (Local Name: Hrvatska)
Nakon odlične atmosfere i velikog interesa na prvom druženju, vrijeme je za drugo izdanje “Sasvim običnog kviza“!
Očekuje vas večer puna smijeha, dobre zabave i izazovnih pitanja iz raznih područja – jer znanje je najljepše kad se dijeli u dobrom društvu.
Vidimo se na popularnom Pazarištu, u kafiću na igralištu HNK Đakovo Croatia.
Srijeda, 8. listopada.
Početak u 20:00 sati.
Prijavi ekipu, zauzmi mjesto i pokaži što znaš – a još važnije, dođi po dobru zabavu i nezaboravne trenutke!
Prijavit se možete ovdje.

Glazbena večer u čast biskupu Josipu Jurju Strossmayeru i osnutku Hrvatske akademije znanosti i umjetnosti
2025-10-08 19:00 - 21:00 | Dvorana Florentini, Frankopanska ul. 5c, Đakovo, Hrvatska, Croatia (Local Name: Hrvatska)
U sklopu programa 23. Strossmayerovih dana, te u suradnji s Kreativnom kulturnom mrežom i njihovim projektom Strossmayeriana, 8. listopada 2025. godine u 19:00 sati u dvorani Florentini održat će se Glazbena večer u čast biskupu Josipu Jurju Strossmayeru i osnutku Hrvatske akademije znanosti i umjetnosti.
Program koncerta posvećen je stvaralaštvu Franje Ksavera Kuhača, skladatelja i glazbenog povjesničara koji je svoje skladbe posvećivao biskupu Strossmayeru i istaknutim suvremenicima – pronositeljima hrvatskog jezika, kulture i identiteta u 19. stoljeću.
Publika će imati priliku poslušati djela koja je Kuhač skladao ili preradio u čast svojih znamenitih prijatelja, a koncert će započeti uvodnom riječju Franje Ksavera Kuhača, nakon čega slijede izvedbe:

Dvoransko kolo, op. 27
Neven četvorka, op. 25
Mi smo, braćo, ilirskog roda, op. 20
Esseker Galopp

Na glasoviru će nastupiti Katarina Makević, prof. mus., dok će lik Franje Kuhača na sceni uprizoriti Antonio Jakupčević, akademski glumac Hrvatskog narodnog kazališta u Osijeku.
O IZVOĐAČIMA
Katarina Makević (Virovitica, 1990.) istaknuta je hrvatska pijanistica koja je glazbeno obrazovanje započela u rodnom gradu, a nastavila u Osijeku i Zagrebu, gdje je diplomirala i magistrirala klavir na Muzičkoj akademiji. Dobitnica je Rektorove nagrade Sveučilišta u Zagrebu te iza sebe ima brojne nastupe u zemlji i inozemstvu, suradnje s uglednim ansamblima i dirigentima, kao i sudjelovanja na prestižnim festivalima poput Muzičkog biennala. Danas djeluje kao profesorica klavira i korepeticije u Glazbenoj školi Franje Kuhača u Osijeku.
Antonio Jakupčević, akademski glumac HNK u Osijeku, ostvario je niz zapaženih kazališnih uloga te sudjelovao u više od dvadeset predstava. Publika ga poznaje i s televizije i filma, a 2023. godine uprizorio je lik Srećka Laya u serijalu Sanjari Hrvatske, koji je premijerno prikazan na HRT-u početkom 2025. godine.
Ulaz na Glazbenu večer je slobodan, a svi ljubitelji glazbene umjetnosti, povijesti i kulturne baštine pozvani su da se pridruže ovom posebnom programu kojim Grad Đakovo još jednom odaje počast svom velikom biskupu, meceni umjetnosti i vizionaru – Josipu Jurju Strossmayeru.
PROGRAM

Interaktivna radionica "Mentalno zdravlje i stigmatizacija"
2025-10-08 18:00 - 20:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
Radionicu će, u sklopu Dana mentalnog zdravlja, koje organizira socijalno-humanitarna udruga Terezijin krug, voditi Anita Lučić, sveučilišna magistra teologije.
Radionica će se održati u Gradskoj knjižnici i čitaonici Đakovo.

Dan za mentalno zdravlje: Radionica "Što mi možeš reći o sebi"
2025-10-06 19:00 - 20:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
Na radionici ćete, u grupnom okruženju, dobiti priliku promišljati o sebi, tome što vam je važno i zbog kojih ste svojih osobina ponosni. Tehnikama uobičajenim za grupni način rada, prema principima geštalt psihoterapije, usmjeriti ćemo se na promišljanje o sebi s ciljem samoosnaživanja.
U okruženju razumijevanja, prihvaćanja i podrške pokušat ćemo zagrepsti ispod svoje površine te susresti sebe i druge kroz kratko putovanje u prošlost.
Ako ste zainteresirani za rad na sebi u sigurnom grupnom okruženju ili vas zanima što je geštalt psihoterapija…ili samo želite doživjeti nešto što do sada niste imali priliku prijavite se na radionicu, broj sudionika je ograničen.
Radionicu vodi Ivana Sadaić, psiholog i geštalt psihoterapeut pod supervizijom.
Sudjelovanje moguće samo uz prijavu na 812-045.

16. Dječja smotra folklora "Rubina zlatne jeseni"
2025-10-04 17:00 - 19:00 | Mjesni dom Budrovci, Društveni dom Budrovci, Budrovci, Hrvatska, 31400, Croatia (Local Name: Hrvatska)
KUD „Šokadija“ Budrovci i ove godine organizira dječju smotru folklora pod nazivom Rubina zlatne jeseni, koja će se održati u subotu, 4. listopada 2025. godine, s početkom u 17:00 sati u dvorani Društvenog doma Budrovci.
Smotra okuplja dječje folklorne skupine koje će pjesmom, plesom i narodnim običajima pokazati bogatstvo tradicije i ljepotu slavonske baštine.
Nastupaju dječje skupine:

KUD-a „Šokadija“ Budrovci
KUD-a „Ivan Goran Kovačić“ Beravci
KUD-a „Ivan Tišov“ Viškovci
„Dukati“ KUD-a „Tena“ Đakovo
KUD-a „Sloga“ Satnica Đakovačka

Dođite i podržite najmlađe čuvare folklorne tradicije!
Foto: KUD “Šokadija” Budrovci

Zlatni Wineend u Trnavi
2025-10-04 16:00 - 23:30 | Trnava, Trnava, Trnava, Hrvatska, 31400, Croatia (Local Name: Hrvatska)
I ove godine, svi ljubitelji vina i uživanja u prirodnim ljepotama imat će priliku sudjelovati na Zlatnom Wineendu koji će se održati u subotu, 4. listopada 2025. godine u srcu brdovite Trnave, u Đakovačkom vinogorju.
Zlatni Wineend organizira Općina Trnava u suradnji s Turističkom zajednicom grada Đakova, a zamišljen je kao idealan spoj vina, domaće hrane, uživanja u prirodnim ljepotama i glazbi. Događaj započinje u 16,00 sati Zlatnom vinskom šetnjom, koja posjetiteljima omogućava otkrivanje najboljih vina lokalnih vinara kroz niz zanimljivih lokacija.
Posjetitelje očekuje bogat glazbeni program uz koncert benda Lili Gee, kao i mogućnost degustacije vina renomiranih lokalnih vinara.
PROGRAM:
16:00 Okupljanje za Zlatnu vinsku šetnju i degustaciju vina (adresa: Ulica I. Meštrovića 21A, Trnava)
16:00 START Misna vina, J. J. Strossmayera 24
17:00 STOP Vinarija Apostol, I.Meštrovića 17
18:00 STOP Praktikum za eno-gastronomiju, SSS Antuna Horvata
19:30 CILJ Vinarija LI – OPG Ivan Lukačević, Zlatarevac 1
19:30 Degustacije vina i glazbeni program
Nakon šetnje, druženje se nastavlja u dvorištu Vinarije LI, gdje će svi vinari izložiti svoja vina za degustaciju.
19:45 Početak koncerta uz bend Lili Gee!
Važne informacije:
Čaše i bonovi: Bonovi za kušanje vina prodavat će se po cijeni od 1,5 eura, a kaucija za prekrasne čaše s logom Zlatnog Wineenda iznosi 5 eura.
Ulaz na koncert je besplatan!

HNK Đakovo Croatia - NK Dugo Selo
2025-10-04 15:30 - 17:30 | HNK Đakovo Croatia, HNK Đakovo Croatia, Đakovo, Hrvatska, 31400, Croatia (Local Name: Hrvatska)
Nakon dramatičnog izjednačenja u sudačkoj nadoknadi protiv Grobničana, nogometaši Đakovo Croatije nastavljaju svoj prvenstveni put još jednim domaćim nastupom. U sedmom kolu SuperSport Druge NL, Crvenoplavi će na Pazarištu dočekati momčad Dugog Sela u utakmici koja obećava veliku borbu i napetost do posljednjeg zvižduka.
Đakovo Croatia ulazi u susret kao devetoplasirani klub sa sedam osvojenih bodova, dok se Dugo Selo nalazi na 12. mjestu s pet bodova na kontu. Momčad Darka Jozinovića upisala je tek jednu pobjedu ove sezone i to u prvome kolu na gostovanju kod Uljanika u Puli.
Posve je jasno da će nogometaši Dugog Sela pokušati prekinuti post i upravo ta činjenica ih čini posebno opasnim protivnikom.
Dakako, nešto će se pitati i domaćine, koji će zasigurno krenuti otvoreno, nastojeći iskoristiti podršku svojih navijača te tražiti igru iz posljednjih dvadesetak minuta drugog poluvremena protiv Grobničana. Međutim, glavni izazov za Milardovića i njegov stručni stožer bit će kako riješiti probleme u obrani, posebno kod situacija iz prekida, što je bilo kobno za Đakovčane u nekoliko navrata ove sezone. Izbjegavanje pogrešaka i održavanje visokog stupnja koncentracije, posebno prilikom slobodnih udaraca i kornera, bit će od presudnog značaja za domaćine.
Đakovčani su protiv Grobničana stvorili brojne šanse, ali im je nedostajalo više preciznosti u završnici. Protiv Dugog Sela bit će ključno iskoristiti dominantne periode i pretvoriti izrađene prilike u pogotke.
Sve govori u prilog da će domaćin imati blagu prednost, ali u ligi gdje su sve ekipe približno kvalitetne, kao što je primijećeno u prvih šest kola, nema laganih susreta.
Navijači mogu očekivati tvrdu utakmicu, ali i veliku požrtvovnost svakog pojedinca za kojeg se odluči trener Milardović.
Podrška tribina na Pazarištu bit će od neizmjerne važnosti, stoga, dođite i zajedno povedimo naše momke do izuzetno važne pobjede.

Dan ružičaste vrpce
2025-10-04 09:00 - 12:00 | Korzo, Korzo, Đakovo, Hrvatska, 31400, Croatia (Local Name: Hrvatska)
Udruga žena za borbu protiv raka dojke „Roseta“ Đakovo u subotu, 4. listopada 2025. godine, od 9:00 do 12:00 sati organizira humanitarnu akciju „Dan ružičaste vrpce“.
Akcija će se održati na gradskom korzu u Ulici pape Ivana Pavla II. ispred zgrade FINA-e i pored trgovine Gethaldus, gdje će biti postavljeni štandovi s ružičastim vrpcama i edukativnim lecima.
„Dan ružičaste vrpce“ humanitarna je akcija čiji je glavni cilj upozoriti na važnost ranog otkrivanja raka dojke jer se više od 90 % oboljelih žena može izliječiti ako se bolest otkrije u početnom stadiju.
Pomozite akciju i dajte podršku ženama u borbi protiv raka dojke. Sredstva od akcije upotrijebit će se za pomoć oboljelim ženama u potrebi.

Koncertna izvedba dramske prigodnice Ilije Okrugića Srijemca: Sastanak vila na Velebitu, Trnavi i Đakovu ili Slomljeni mač kralja Tomislava
2025-10-03 16:00 - 19:00 | Dvorana Florentini, Frankopanska ul. 5c, Đakovo, Hrvatska, Croatia (Local Name: Hrvatska)
U Đakovu će se 3. listopada održati koncertna izvedba dramske prigodnice ILIJE OKRUGIĆA SRIJEMCA: SASTANAK VILA NA VELEBITU, TRNAVI I ĐAKOVU ili SLOMLJENI MAČ KRALJA TOMISLAVA prigodom obilježavanja 1100 obljetnice hrvatskog kraljevstva, 220. obljetnice rođenja, 175. obljetnice biskupskog ređenja i i 120. obljetnice smrti biskupa Josipa Jurja Strossmayera.
Pokrovitelji ovog događaja su: Ministarstvo kulture i medija, Nadbiskupija Đakovačko-osječka, Milosrdne sestre sv. Križa Đakovo, Županija osječko-baranjska i Grad Đakovo
Uoči programa održat će se Mali srednjovjekovni sajam gdje će Srednja strukovna škola Antuna Horvata Đakovo i majstorski kovački obrt Vinković predstaviti srednjovjekovnu tradiciju Đakova i Đakovštine.
Ova je dramska stihovna prigodnica ostala nepoznata do devedesetih godina XX. stoljeća kada ju je nizom tekstova reafirmirao profesor Luka Marijanović. Sačuvao se samo jedan primjerak teksta u tadašnjoj knjižnici Bogoslovnog sjemeništa u Đakovu. Trebala se javno izvesti u đakovačkom samostanu Milosrdnih sestara Sv. križa uoči same proslave Strossmayerove zlatne mise i o blagdanu biskupovog zaštitnika sv. Josipa 1888. godine. Nakon 137 godina, simbolično, u dvorani Florentini Samostana Milosrdnih sestara Sv. Križa, po prvi puta se izvodi ova dramska prigodnica u scenarističkoj prilagodbi Mirka Ćurića i darka Milasa te u režiji Darka Milasa. Ilija Okrugić je hrvatski svećenik, književnik i prigodničar rođen u Srijemskim Karlovcima svibnja 1827., a umro u Petrovaradinu 30. svibnja 1897. Teologiju je učio u đakovačkome sjemeništu. Za svećenika zaređen 1850., kao prvi Strossmayerov zaređenik i sve od tada ih veže poseban odnos. Do 1860. bio je kapelan u slavonskim mjestima, potom prebendar u Đakovu, a od 1866. do smrti župnik i opat u Petrovaradinu. Javio se prigodnim stihovima u Zori dalmatinskoj 1845. Pisao je pjesme, novele, povijesne rasprave, a najbolja su mu književna ostvarenja pučki igrokazi, osobito farsično koncipirana četveročina prozna „vesela igra“ Saćurica i šubara ili Sto za jedan (1864), didaktički petočini igrokaz folklornih obilježja Grabancijaši ili Batine i ženidba (1874), te popularna Šokica: igrokaz iz pučkoga života u pet čina (1884), o ljubavi katolkinje i pravoslavca, napisana u ekumenskome duhu. Objavio je i sonetnu zbirku Glasinke srčanice (1874), scensku prigodnicu Sastanak vila… (1888), pohvalnicu Strossmayerovim političkim i ekumenskim pogledima, koja je bila zabranjena i spaljena, ep Sveti Ivan Kapistran, pobjednik Turaka kod Biograda 1456 (1892) i dr. „Davoriju Ilije Okrugića Sriemca Oj, čujte braćo Slavjani, majke Slave glas, izabrao je preporod u Slavoniji za svoju budnicu. Uglazbio je i budnicu banu Josipu Jelačiću Oj Slavonci i Hrvati, koju je napisao Juraj Tordinac. Neke od njegovih pjesama kao što su Milkina kuća ili Za jedan časak radosti mnogi smatraju narodnima zbog raširenosti i popularnosti.
Program:
Petak, 3. listopada 2025.
16:00 sati
Mali đakovački Srednjovjekovni sajam
Ljetna terasa Udruge Amadea, Frankopanska ulica 5c, Đakovo
Sudjeluju:
Majstorski kovački obrt Vinković, Đakovo
Srednja strukovna škola Antuna Horvata Đakovo
Srednjovjekovni stol Đakova i Đakovštine
Srednjovjekovne frizure
Nakit Đakovčanki u srednjem vijeku
17:00 sati
SASTANAK VILA NA VELEBITU, TRNAVI I ĐAKOVU ili SLOMLJENI MAČ KRALJA TOMISLAVA, koncertna izvedba dramske prigodnice
Dvorana Florentini Milosrdnih sestra Sv. Križa, Frankopanska ulica 5, Đakovo
Režija: Darko Milas
Scenarij: Mirko Ćurić i Darko Milas
Glazbeni urednik i tehničko vodstvo: Tomislav Radičević
Uloge:
Ilija Okrugić Srijemac – Darko Milas
Majka Hrvatska – Tanja Zubković Bertok
Vila Slavonka – Matea Grabić Ćaćić
Vila Hrvatica – Jona Zubković
Vila Srijemica – Ivana Soldo Čabraja
Vila Bosanka – Antonija Mrkonjić
Vila Dalmatinka – Ana Ilakovac
Kostimi: KUD Tena Đakovo
Stručna suradnica: Manuela Kelava
Make-up stilist – frizure: Ružica Miler
Glazbeni program:
Samostanski zbor Milosrdnih sestara sv. Križa, voditeljica zbora: s. Josipa Pavla Jakić, MA:
U boj, u boj; iz Finala opere Nikola Šubić Zrinjski Ivana pl. Zajca
Živjela Hrvatska: gl. Ivan pl. Zajc, tekst: August Šenoa
Čestitna pjesma: gl. s. Svjetlana Paljušević, tekst: s. Hijacinta Hoblaj

AgroRocks 2025.
2025-10-03 | Gospodarski centar Osječko-baranjske županije, Gospodarski centar Osječko-baranjske županije, Osijek, Hrvatska, 31000, Croatia (Local Name: Hrvatska)
Manje od mjesec dana dijeli nas od najveće poljoprivredne konferencije u Hrvatskoj AgroRocksa koja se peti put za redom održava u Osijeku. 3. listopada Osijek postaje epicentar poljoprivrednih pitanja i odgovora, a aktualne poljoprivredne teme okupit će brojne poljoprivrednike, znanstvenike te predstavnike državne, javne i lokalne uprave.
Četiri panel rasprave moderirat će poznati hrvatski novinari, Zrinka Grancarić, Ana Brdarić Boljat, Domagoj Novokmet i agrarni novinari, a u njima će sudjelovati donositelji odluka, regulatori, stručnjaci i proizvođači hrane.
Na konferenciji će nam se pridružiti ministar poljoprivrede, šumarstva i ribarstva David Vlajčić, ministar demografije i useljeništva Ivan Šipić, ravnatelj APPRRR Nikola Dolački, ravnatelj HAPIH-a Hrvoje Hefer, a konferenciju će moderirati Jelena Pajić Čulibrk.
Teme koje će biti u fokusu ove godine su: Kako domaća poljoprivreda može bolje iskoristiti svoje resurse; Kako ćemo financirati buduću proizvodnju hrane; Neiskorišteni potencijali poljoprivrede – energija i tehnologija i Kako vratiti ljude poljoprivredi?
AgroRocks organizira Agroklub i Društvo agrarnih novinara Hrvatske u partnerstvu s Osječko-baranjskom županijom, Fakultetom agrobiotehničkih znanosti u Osijeku, Hrvatskom agencijom za poljoprivredu i hranu te Hrvatskom poljoprivrednom komorom.
Državno zemljište opet na tapeti
Na konferenciji će se sastati županijski pročelnici za poljoprivredu i razgovarati o izradi novog prijedloga zakona o državnom poljoprivrednom zemljištu, ta kako se pripremiti za provedbu i realizaciju novih pravila.
Uz sve manje novca iz EU blagajne, od sljedeće godine OPG-ove čeka nova muka. Uvode se nova pravila fiskalizacije od koje neće biti izuzeti, a sve detalje o tome sudionici AgroRocksa saznat će od Nikole Rovisa, direktora tvrtke Superius d.o.o.
Jedna od tema ovog događaja koji će se održati u Gospodarskom centru Osječko-baranjske županije bit će i dezinformacije, odnosno kako prepoznati lažne vijesti.
Naime, Agroklub s partnerima provodi “Food Facts” – prvi hrvatski internetski sustav za fact checking o prehrambenim proizvodima.
– O ovome ćemo razgovarati s članovima projekta s Prehrambeno-tehnološkog fakulteta u Osijeku i Hrvatske agencije za poljoprivredu i hranu te s ravnateljem Agencije za elektroničke medije Josipom Popovcem. Ponovo ćemo proglasiti Komunikatora godine po izboru Društva agrarnih novinara Hrvatske, a na našoj konferenciji sudjeluju brojni akreditirani novinari iz Hrvatske, Srbije i Bosne i Hercegovine – rekao je Vedran Stapić iz Agrokluba.
Dodjela nagrada RuralFoto 2025
– Vjerujemo da će najemotivniji trenutak konferencije biti finale izbora za najbolje ruralne fotografije “RuralFoto” gdje će se između više od tisuću nominiranih fotografija čitatelja Agrokluba, nagraditi one najbolje, dok će posjetitelji konferencije imati priliku pogledati izložbu najboljih 40 radova s ovogodišnjeg natječaja i upoznati nagrađene autore – rekla je Leticija Hrenković, predsjednica stručnog žirija RuralFoto.
Sudionike AgroRocks očekuje zabavni nagradni kviz Oko sokolovo u kojem će zadatak biti prepoznati županiju koja se nalazi na fotografiji, a čiji je pokrovitelj Hrvatska zajednica županija. Nakon kviza slijedi after party uz dobru hranu, druženje i muziku.
Prilika je to da se poljoprivrednici povežu s drugim profesionalcima i da saznaju nove informacije koje će im pomoći u unapređenju proizvodnje. Za sve koji žele sudjelovati na poljoprivrednom događaju godine, ulaznice su dostupne n Eventimu.

Dan za mentalno zdravlje - Kada tijelo progovori ono što duša nije
2025-10-01 19:00 - 21:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
„Kada tijelo progovori ono što duša nije – pogled na bolest kroz sistemske konstelacije“
U svijetu u kojem smo naučeni da liječimo simptome, ali rijetko istinski čujemo poruke koje stoje iza njih, postavlja se pitanje: što nam zapravo tijelo pokušava reći kada se bolest pojavi?
Bolest nije samo medicinski fenomen – ona je često i glas duše koja nije mogla progovoriti. Neizgovorene emocije, potisnute boli, naslijeđene traume, skrivene dinamike i lojalnosti prema članovima obitelji koje nosimo nesvjesno, nerijetko pronalaze svoj put kroz pojavu simptoma/bolesti kako bi postale viđene i uključene.. jer sve što je u našem obiteljskom sistemu bilo isključno, pronalazi svoj put da bude uključeno, najčešće kroz tijelo koje preuzima ulogu glasnika.
Metodom sistemskih (obiteljskih) konstelacija, otvaramo prostor za dublje razumijevanje bolesti – ne samo kao fizičke disfunkcije, već kao poruke iz dubljih slojeva našeg bića i našeg obiteljskog sustava. Ovom metodom istražujemo kako nerazriješeni obrasci, skrivene dinamike i emocionalni disbalans u obiteljskom sistemu mogu utjecati na naše zdravlje. Iscjeljenje započinje prihvaćanjem i osvještavanjem onoga što je potisnuto, zanemareno ili zaboravljeno i ima snažno djelovanje iz naše „sjene“.
Ovo predavanje namijenjeno je svima koji žele:

dubinski razumjeti korijene i moguće uzroke simptoma/bolesti,
povezati utjecaj nerazriješenih emocija i obiteljskih dinamika na fizičko zdravlje pojedinca,
upoznati metodu obiteljskih konstelacija kao alat za promjenu i unutarnje iscjeljenje s kojim se otvara prostor i za zdravstveno ozdravljenje jer kada dođemo do korijena problema, simptom gubi svoju ulogu i ima tendenciju povlačenja – tada procesu liječenja omogućavamo cjeloviti pristup
Otvaranjem prostora za iscjeljenje našeg unutarnjeg bića kroz svjesno prihvaćanje, oslobađanje i transformaciju svijesti otvaramo prostor i za mogućnost fizičkog ozdravljenja

Kada naučimo slušati ono što nam tijelo želi reći, započinje proces duboke unutarnje transformacije, pogled na život koji više nikada neće biti isti, a s njime dolazi i unutarnji pokret koji životu kaže DA!

Proslava sv. Male Terezije u Karmelu sv. Josipa
2025-10-01 17:00 - 19:30 | Breznica Đakovačka, Breznica Đakovačka, Breznica Đakovačka, Hrvatska, 31400, Croatia (Local Name: Hrvatska)
Blagdan sv. Male Terezije bit će proslavljen u srijedu, 1. listopada u Karmelu sv. Josipa u Breznici Đakovačkoj misnim slavljem u 18 sati. Misu će predvoditi vlč. prof. dr. Ivica Raguž, profesor dogmatske teologije na Katoličkom bogoslovnom fakultetu u Đakovu i rektor samostanske crkve Presvetoga Srca Isusova u Đakovu. Nakon mise bit će upriličen blagoslov ruža. Prigodan molitveni program počinje u 17:15 sati.
Foto: Đakovačko-osječka nadbiskupija
